o podaljšanju veljavnosti Sporazuma o znanstvenem in tehnološkem sodelovanju med Evropsko skupnostjo in Federativno republiko Brazilijo

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Sporazum o znanstvenem in tehnološkem sodelovanju med Evropsko skupnostjo in Federativno republiko Brazilijo (v nadaljnjem besedilu: Sporazum) je začel veljati 7. avgusta 2007. Člen XII(2) Sporazuma določa: „Sporazum na začetku velja za dobo pet let, veljavnost pa se lahko sporazumno podaljša po vrednotenju v predzadnjem letu vsakega sledečega podaljšanega obdobja“. Sporazum je bil nazadnje podaljšan leta 2017 in velja do 7. avgusta 2022, če pogodbenici njegove veljavnosti ne podaljšata za nadaljnje petletno obdobje.

Brazilija je od zadnjega podaljšanja Sporazuma (Sklep (EU) 2018/343 še naprej napredovala pri razvoju znanosti, tehnologije in inovacij. Ker je ta država zaradi svoje velikosti in virov podobna celini, se lahko šteje za „gonilno silo na področju znanosti“ na latinskoameriški celini. Brazilija je še naprej glavna partnerica EU na področju znanosti, tehnologije in inovacij v regiji, pri čemer sodelovanje na področju raziskav in inovacij ostaja pomemben in pozitiven gradnik splošnih odnosov EU s to državo.

Glavni instrumenti za sodelovanje so okvirni programi EU za raziskave in inovacije. Med nepridruženimi tretjimi državami je bila Brazilija šesta najdejavnejša država v programu Obzorje 2020 (kar predstavlja več kot 25 % udeležbe vseh latinskoameriških in karibskih držav), pri čemer je bila stopnja uspešnosti precej nad povprečjem. Ocena, ki jo je opravila Evropska komisija, je jasno pokazala, da Sporazum zagotavlja pomemben okvir za lažje sodelovanje med EU in Brazilijo na skupnih prednostnih področjih znanosti in tehnologije, ki koristi obema stranema.

V času trajanja programa Obzorje 2020 (2014–2020) je sodelovanje med EU in brazilsko raziskovalno skupnostjo med drugim privedlo do nadaljnjega razvoja čezatlantskih pomorskih raziskav in inovacij v okviru čezatlantskega zavezništva za raziskovanje oceanov na podlagi Belemske izjave z EU in Južno Afriko. Poleg tega je bilo pri raziskavah na področju zdravja pomembno sodelovanje pri reševanju svetovnih izzivov, kot je virus zika, pri čemer se je Brazilija aktivno udeleževala razpisov za zbiranje predlogov, ki jih je EU objavila leta 2016. Poudariti je treba tudi plodno sodelovanje v boju proti COVID-19, pri čemer brazilski subjekti sodelujejo pri dveh projektih v okviru „razpisov v izrednih razmerah“, ki jih je objavila Evropska komisija, ter pri večstranskih pobudah, zlasti svetovnem raziskovalnem sodelovanju za pripravljenost na nalezljive bolezni (GloPID-R). Poleg tega je v zadnjih petih letih pozitivna udeležba brazilskih subjektov pri projektih raziskovalnih infrastruktur prispevala h kartiranju raziskovalnih infrastruktur latinskoameriških in karibskih držav.

Dogovor o sodelovanju na podlagi sporazuma, podpisanega leta 2013 in podaljšanega leta 2018, med Skupnim raziskovalnim središčem ter brazilskim ministrstvom za znanost, tehnologijo in inovacije je okrepil dvostransko sodelovanje na več področjih, kot so zlasti preprečevanje nesreč in krizno upravljanje, spremljanje požarov v naravi in degradacije gozdov z daljinskim zaznavanjem, podnebne spremembe in kritične surovine.

Pravni subjekti s sedežem v nepridruženih tretjih državah z visokim dohodkom, kot je Brazilija, običajno krijejo stroške za svojo udeležbo pri dejavnostih sodelovanja v okvirnem programu EU za raziskave in inovacije. V zvezi s tem je treba omeniti, da je bil maja 2018 podpisan upravni dogovor med brazilskimi zveznimi in državnimi organi financiranja ter Evropsko komisijo, da bi se olajšalo sodelovanje z agencijami, ki so zagotavljale sredstva brazilskim pravnim subjektom, ki se udeležujejo dejavnosti sodelovanja v okviru programa Obzorje 2020. Podobno ureditev je treba podpisati tudi v okviru programa Obzorje Evropa, da se zagotovi podpora brazilskim subjektom za njihovo udeležbo v projektih programa Obzorje Evropa, ki so bili izbrani za financiranje.

Na sestanku skupnega usmerjevalnega odbora za znanost in tehnologijo EU-Brazilija 24. marca 2021 je bila potrjena pozitivna dinamika našega dialoga na vseh zgoraj navedenih področjih, z možnostjo nadaljevanja in okrepitve dvostranskega sodelovanja na področju raziskav in inovacij v okviru programa Obzorje Evropa (2021–2027). Vse to je dobra napoved glede možnosti udeležbe Brazilije v prihodnjih nalogah in partnerstvih v okviru programa Obzorje Evropa. Poleg tega ima Brazilija pomembno vlogo pri načrtovanju naslednjih programov ESZD za obdobje 2021–2027, pri čemer je več pobud Ekipe Evropa, ki jih načrtujeta EU in Brazilija, osredotočenih na krovne cilje EU. To ponovno potrjuje položaj Brazilije kot strateške partnerice EU na področju znanosti, tehnologije in inovacij ter velik potencial sinergij. Glede na navedeno je zato v interesu EU podaljšati veljavnost Sporazuma o znanstvenem in tehnološkem sodelovanju med Evropsko skupnostjo in Federativno republiko Brazilijo za nadaljnje petletno obdobje. Pogodbenici sta željo po podaljšanju veljavnosti Sporazuma potrdili z izmenjavo pisem z dne 11. maja 2021 in 24. maja 2021. Vsebina podaljšanega sporazuma bo enaka vsebini sedanjega sporazuma.

•Skladnost z veljavnimi predpisi s področja zadevne politike